Međunarodna znanstveno-umjetnička konferencija

***Nova promišljanja o djetinjstvu***

**PRVI POZIV**

**Zadar, 24. – 26. rujna 2020.**

Odjel za izobrazbu učitelja i odgojitelja

Novi kampus, Ulica dr. F. Tuđmana 24 i, Zadar

**Tematika konferencije**

Vodeći se postavkama suvremene znanosti koja opravdava znanstveni dijalog različitih znanstvenih područja i polja u svrhu potpunijega pristupa određenom znanstvenom problemu, konferencija je zamišljena kao interdisciplinaran znanstveni dijalog sudionika u kojemu bi se iz različitih znanstvenih, umjetničkih i metodoloških perspektiva promišljalo o djetinjstvu. Postmodernistička promjena znanstvene paradigme u pristupu djetetu i djetinjstvu koja se temelji na promjeni slike djeteta i djetinjstva – od pasivnog prema aktivnom članu društvene zajednice; od djetinjstva kao razvojne faze do poimanja djetinjstva kao društvenoga konstrukta – snažno se odrazila na društvene i humanističke znanosti te dovela do potrebe aktivnoga promišljanja o djetetu i djetinjstvu. U postmodernističkom znanstvenom višeglasju, opravdano je govoriti o konceptima djetinjstva koji se strukturiraju u različitim znanstvenim diskursima, što potvrđuju istraživači i znanstvenici brojnih disciplina koji se u novije vrijeme okupljaju oko nove paradigme studija djetinjstva.

 Polazeći od ovih postavki konferencija će biti usmjerena na sljedeće opće teme:

* **institucijski kontekst suvremenog djetinjstva**
* **obiteljski kontekst suvremenog djetinjstva**
* **kultura djetinjstva danas**
* **nove pismenosti – izazovi današnjice**

Teme izlaganja i sažetke prijavite isključivo mrežnom stranicom konferencije <http://conference.unizd.hr/childhoodzd2020/> .

U sažetku, koji se prilaže na hrvatskom i engleskom jeziku, treba istaknuti glavnu temu i svrhu rada, korištenu metodologiju te iznijeti rezultate, najvažnije postavke i zaključak. Uz sažetak od 250 do 500 riječi treba priložiti i pet ključnih riječi na hrvatskom i engleskom jeziku.

**Način rada ili sudjelovanja:** plenarna izlaganja, izlaganja u sekcijama, umjetnička izložba.

**Službeni jezici konferencije:** hrvatski i engleski jezik.

Važni datumi:

|  |  |
| --- | --- |
| 1. travnja 2020. | Rok za prijavu sažetka |
| 15. travnja 2020.  | Preliminarna obavijest o prihvaćanju  |
| 1. lipnja 2020.  | Rok za slanje rada  |
| 1. lipnja 2020.  | Rok za prijavu umjetničkog rada  |
| 15. lipnja 2020.  | Druga obavijest  |
| 1. rujna 2020.  | Rok za uplatu kotizacije  |
| 1. rujna 2020. | Rok za dostavu opremljenih umjetničkih radova |
| 24. – 26. rujna 2020.  | Konferencija  |

**Kotizacija i drugi iznosi**

|  |  |  |
| --- | --- | --- |
| Kotizacija | Rana kotizacijado 1. svibnja 2020.  | Kasna kotizacija do 1. rujna 2020.  |
| Iznos kotizacije za izlagače | 550,00 kn.  | 700,00 kn.  |
| Iznos kotizacije za izlagače na izložbi | 350,00 kn | 500,00 kn |
| Iznos kotizacije za slušače | 350,00 kn. | 500,00 kn.  |
| Konferencijska večera | 200,00 kn.  | 200,00 kn.  |

Kotizacija za konferenciju uplaćuje se na račun Sveučilišta u Zadru:

IBAN: HR53 2330 0031 1001 63243

Model HR00 Poziv na br. 65000-OIB sudionika

(s naznakom kotizacija za znanstvenu konferenciju ***Nova promišljanja o djetinjstvu)***

Za plaćanje preko narudžbenice kontaktirati gđu. Helgu Fatović na mail: hfatovic@unizd.hr

**Kontakti i opće informacije**

U narednom razdoblju ažurirat ćemo mrežnu stranicu konferencije na kojoj možete potražite novosti i važne obavijesti: <http://conference.unizd.hr/childhoodzd2020/>

**Umjetnički program - izložba na temu „Nova promišljanja o djetinjstvu“**

Prijedlog koncepcije izložbe proizlazi od promišljanja i interesa mnogih umjetnika spram fenomena dječjeg likovnog stvaralaštva koji je primjetljiv u pojavi moderne umjetnosti. Taj je interes paralelan s promjenom paradigme djeteta i djetinjstva u svojevrsnom ponovnom „otkriću“ djeteta u kontekstu modernog društva i njegova konstituiranja, ali i u zaokretu od zapreka akademizma koju su učinili mnogi umjetnici u pokušaju stvaranja novih puteva likovne umjetnosti. Poznata je Picassova izjava koju je izrekao u posjetu jednoj izložbi dječjih radova:“ Kada sam bio u njihovoj dobi crtao sam kao Rafael, ali mi je trebao cijeli život naučiti crtati kao oni.“ S druge strane, umjetnici poput Paula Kleea, Juana Miroa ili Jean Dubuffeta direktno se referiraju ili asimiliraju u svoja djela karakteristične elemente estetike dječjeg likovnog stvaralaštva. Klee će tako 1920. naslikati sliku „Bez naziva (Grad šatora u planini) „ koja je kopija likovnog rada njegovog dvanaestogodišnjega sina Felixa. Ti najpoznatiji primjeri uz još mnoge ukazuju na veliku ulogu likovnog stvaralaštva djece u razvoju moderne umjetnosti na što se osvrće američki povjesničar umjetnosti Jonathan Finberg u knjizi „Otkriće umjetnosti djeteta: Eseji o djetinjstvu, primitivizmu i modernizmu“.

 Uz Picassa koji svojom izjavom ne samo što afirmira dječju likovnost, nego problematizira stvaralačku slobodu koja počesto nestane tijekom sustav akademskog obrazovanja, slično tomu Paul Klee 1902. godine netom što je završio njegov studij umjetnosti govori u jednom pismu kako je pronašavši svoje crteže iz djetinjstva te konstatirao kako je slobodnije stvarao dajući tom događaju veliko značenje.

 Pozivajući se na ove navedene slučajeve, projektom se želi potaknuti umjetnike nastavnike na umjetničko istraživanje vlastitoga ranog stvaralaštva pitanjem: **Kako se umjetnik može susresti sa samim sobom u svojim ranim radovima?** Želja je organizatora potaknuti umjetnike nastavnike na istraživanje osobnog doživljaja vlastitoga ranog stvaralaštva jednim djelom ili djelima – do tri – po njihovu izboru koje mogu reinterpretirati u istom ili u nekom drugom mediju u kojem je izvorno djelo nastalo. Izložba je dio programa znanstveno-umjetničkog skupa „Nova promišljanja o djetinjstvu“, a bit će prezentirana na skupnoj izložbi u galerijskom prostoru u Zadru. Uz rad (radove) potrebno je prilikom slanja priložiti rad ili fotografiju rada na koji se umjetnik referira.

Projektom se izložbe koja je dio programa znanstveno-umjetničkog skupa „Nova promišljanja o djetinjstvu“ želi odgovoriti na pitanja: *Kako umjetnik može biti kao dijete? Kako se umjetnik može susresti sa samim sobom u svojim radovima iz djetinjstva? Postoji li način da se taj susret reinterpretira u umjetničkom djelu?* Prilikom slanja radova priložiti izvorni rad ili njegovu fotografiju.

Za izlaganje se može prijaviti do 1. lipnja 2020., a opremljene radove treba dostaviti do 1. rujna 2020. na adresu:

**Odjel za izobrazbu učitelja i odgojitelja**

**Sveučilišta u Zadru**

**Franje Tuđmana 24i**

**23 000 Zadar**

Prijave za izlaganje na mrežnoj stranici: <http://conference.unizd.hr/childhoodzd2020/>

U ime Organizacijskog odbora srdačno vas pozdravljam,

doc. dr. sc. Maja Cindrić